LV Eiropas Savienības Oficiālais Vēstnesis C 36/5

Uzklausīšanas amatpersonas nobeiguma ziņojums (1)

Lietā COMP/39.530 – Microsoft (piesaistīšana)

2010/C 36/05

Lēmuma projekts, kas tika iesniegts Komisijai saskaņā ar 9. pantu Regulā (EK) Nr. 1/2003 (2), attiecas uz iespējamo tīmekļa pārlūkprogrammas Internet Explorer nelikumīgo piesaistīšanu, ko veic Microsoft Corporation (“Microsoft”), savai dominējošai personālo datoru operētājsistēmai Windows (“Windows”).

Lieta tika ierosināta ar sūdzību, ko Komisija saņēma 2007. gada beigās. Komisija sāka izmeklēšanu un pieņēma iebildumus, kuros izklāstītas tās bažas par konkurenci. Iebildumus paziņoja Microsoft2009. gada 15. janvārī. Iebildumi ir sākotnējais vērtējums Regulas (EK) Nr. 1/2003 9. panta 1. punkta nozīmē.

Īsi pēc iebildumu paziņošanas ar 2009. gada 26. janvāra vēstuli Microsoft tika piešķirta piekļuve lietas materiāliem. Vēlāk vairākkārt tika nodrošināta turpmāka piekļuve informācijai, kura sākotnēji tika provizoriski klasificēta kā konfidenciāla. Tā kā Microsoft bija jāvelta papildu laiks, lai iegūtu un izskatītu pamatojumu konfidencialitātes prasībām, un jāiesaistās vairākkārtīgā sarakstē ar Komisiju, kā arī ņemot vērā to, ka Microsoft bija jāizskata un attiecīgos gadījumos savā atbildē uz iebildumiem jāņem vērā papildu informācija, es piešķīru nelielu papildu termiņa pagarinājumu – vienu nedēļu.

Pēc tam, kad tika uzsākta izmeklēšanas procedūra, uz ieinteresēto trešo personu statusu pieteicās un saņēma atļauju piedalīties četri uzņēmumi (Google Inc., McAfee Inc., Mozilla, Symantec Corporation) un astoņas apvienības (Association for Competitive Technology, Computing Technology Industry Association, European Committee for Interoperable Systems, Free Software Foundation Europe e.V., International Association of Microsoft Certified Partners, Software & Information Industry Association, Pan-European ICT & eBusiness Network for SMEs, UFC Que Choisir). Viena apvienība atļauju nesaņēma, jo tā nevarēja pierādīt, ka šajā lietā izvirzītie jautājumi ir pietiekami cieši saistīti ar šīs apvienības īstenotajiem vispārējā rakstura mērķiem (3).

Atbildē uz iebildumiem Microsoft pieprasīja mutisku uzklausīšanu, kas pēc tam tika paredzēta 2009. gada 3., 4. un 5. jūnijā. Tomēr vēlāk tas atteicās no uzklausīšanas šajos datumos un 2009. gada 15. maijā iesniedza pieteikumu atlikt uzklausīšanu uz vēlāku laiku, it kā lai dotu iespēju piedalīties Komisijas augstākajām amatpersonām un arī lai dotu vairāk laika Microsoft iepazīties ar rakstiskajām piezīmēm, ko varētu iesniegt sūdzības iesniedzējs un trešās personas, un atbildēt uz tām.

Ņemot vērā garantijas, kas sniegtas Microsoft, attiecībā uz Komisijas augstāko amatpersonu piedalīšanos mutiskajā uzklausīšanā, kā arī savlaicīgo informēšanu par trešo personu piezīmēm, es noraidīju Microsoft lūgumu atlikt uzklausīšanu līdz 2009. gada 18. maijam. Ar to pašu vēstuli Microsoft tika aicināts pārskatīt savu nostāju un apstiprināt mutiskās uzklausīšanas pieprasījumu. Tas 2009. gada 19. maijā atbildēja, ka nevar pieņemt ierosinātos datumus. Tāpēc es uzskatīju mutiskās uzklausīšanas priekšlikumu par atsauktu.

Ar faktu vēstuli, kas nosūtīta 2009. gada 24. jūlijā, Microsoft tika iepazīstināts ar papildu faktiem, ko bija savākusi Komisija pēc iebildumu pieņemšanas. Tajā pašā dienā tika piešķirta jauna piekļuve lietas materiāliem.

Microsoft 2009. gada oktobrī iesniedza Komisijai saistības, bet joprojām nepiekrita tās sākotnējiem konstatējumiem, kas bija izklāstīti iebildumos.

Galvenās saistības bija šādas:

— Microsoft EEZ darīs pieejamu Windows sistēmā mehānismu, kas ļauj personālo datoru ražotajiem un lietotājiem izslēgt un ieslēgt Internet Explorer pārlūkprogrammu.

— Personālo datoru ražotāji varēs brīvi uzstādīt jebkuru izvēlēto tīmekļa pārlūkprogrammu personālajos datoros, ko tie piegādā, un iestatīt to par noklusējuma pārlūkprogrammu.

— Microsoft ar Windows Update starpniecību izplatīs izvēles ekrāna programmas atjauninājumu Windows personālo datoru lietotājiem EEZ. Izvēles ekrāns dos iespēju lietotājiem izvēlēties, vai uzstādīt konkurējošu tīmekļa pārlūkprogrammu un kādu.

Saistības 2009. gada 9. oktobrī pilnībā tika publicētas Eiropas Savienības Oficiālajā Vēstnesī saskaņā ar 27. panta 4. punktu Regulā (EK) Nr. 1/2003 (4), un ieinteresētās trešās personas tika aicinātas viena mēneša laikā pēc šīs publikācijas iesniegt savas piezīmes par šīm saistībām.

Pēc informācijas saņemšanas par piezīmēm Microsoft grozīja savas saistības.

Komisija ir secinājusi, ka, ņemot vērā grozītās saistības, tās rīcībai vairs nav pamata un ka, neskarot 9. panta 2. punktu, lietas izskatīšana ir jāizbeidz.

Microsoft2009. gada 30. novembrī paziņoja Komisijai, ka tas ir saņēmis pietiekamu piekļuvi Komisijas lietas materiālos ietvertajai informācijai, ko tas uzskatīja par vajadzīgu, lai varētu piedāvāt saistības nolūkā kliedētu Komisijas paustās bažas.

Ņemot vērā iepriekš minēto, es uzskatu, ka Microsoft tiesības tikt uzklausītam šajā lietā ir ievērotas.

Briselē, 2009. gada 11. decembrī Michael ALBERS

(1) Saskaņā ar 15. un 16. pantu Komisijas 2001. gada 23. maija Lēmumā (2001/462/EK, EOTK) par uzklausīšanas amatpersonu darba uzdevumiem dažos tiesas procesos par konkurenci (OV L 162, 19.6.2001., 21. lpp.).

(2) Turpmāk visas minētās atsauces uz pantiem un nodaļām ir atsauces uz Regulu (EK) Nr. 1/2003.

(3) Attiecībā uz apvienībai izvirzīto prasību, pirms tai var atļaut piedalīties kā personai, kas iestājas lietā, parādīt, ka tās dalībnieki ir pietiekami ieinteresēti šajā lietā, skatīt nesen izdoto Tiesas priekšsēdētāja 2009. gada 5. februāra rīkojumu lietā C-550/07 P Akzo Nobel Chemicals Ltd and Akcros Chemicals Ltd.

(4) OV C 242, 9.10.2009., 20. lpp.